b'\n_START_ARTICLE_\nTratatul de la San Stefano\n_START_PARAGRAPH_\nTratatul preliminar de la San Stefano a fost semnat de c\xc4\x83tre Imperiul Rus \xc8\x99i cel Otoman la 3 martie 1878, dup\xc4\x83 \xc3\xaencheierea r\xc4\x83zboiului ruso-turc din 1877-1878. Din partea Rusiei au fost delega\xc8\x9bi contele Nicolai Pavlovici Ignatiev \xc8\x99i Alexandr Nelidov, iar din partea Imperiului Otoman au participat ministrul de externe Safvet Pa\xc8\x99a \xc8\x99i ambasadorul \xc3\xaen Germania, Sadullah Bey. Tratatul a fost semnat la San Stefano._NEWLINE_Tratatul a confirmat o serie de schimb\xc4\x83ri politice \xc3\xaen Balcani, prin recunoa\xc8\x99terea independen\xc8\x9bei mai multor state, inclusiv a Rom\xc3\xa2niei.\n_START_SECTION_\nBulgaria\n_START_PARAGRAPH_\nTratatul prevedea formarea unui principat bulgar autonom, care sa pl\xc4\x83teasca tribut Por\xc8\x9bii, dar care avea dreptul la un guvern cre\xc8\x99tin \xc8\x99i la o armat\xc4\x83 proprie. Teritoriul s\xc4\x83u includea c\xc3\xa2mpia dintre Dun\xc4\x83re \xc8\x99i Mun\xc8\x9bii Balcani (Stara Planina), regiunile Sofia, Pirot \xc8\x99i null, Tracia de Nord, p\xc4\x83r\xc8\x9bi ale Traciei de Est \xc8\x99i aproape \xc3\xaentreaga Macedonie (articolul 6)._NEWLINE_Conduc\xc4\x83torul principatului urma s\xc4\x83 fie ales de poporul bulgar, aprobat de Imperiul Otoman \xc8\x99i recunoscut de marile puteri. De asemenea, un consiliu al nobilimii urma s\xc4\x83 creeze o constitu\xc8\x9bie proprie (articolul 7). Trupele otomane aveau sa p\xc4\x83r\xc4\x83seasc\xc4\x83 Bulgaria, fiind \xc3\xaenlocuite de trupele ruse\xc8\x99ti, a c\xc4\x83ror ocupa\xc8\x9bie urma s\xc4\x83 dureze doi ani (articolul 8).\n_START_SECTION_\nSerbia, Muntenegru \xc8\x99i Rom\xc3\xa2nia\n_START_PARAGRAPH_\nSub premisele tratatului, independen\xc8\x9ba Muntenegrului a fost recunoscut\xc4\x83 de c\xc4\x83tre Imperiul Otoman (articolul 2), iar teritoriul s\xc4\x83u s-a dublat ca m\xc4\x83rime, prin anexarea unor foste regiuni otomane precum Nik\xc5\xa1i\xc4\x87, Podgorica \xc8\x99i Antivari (articolul 1)._NEWLINE_Serbia a ob\xc8\x9binut, de asemenea, independen\xc8\x9ba \xc8\x99i a anexat ora\xc8\x99ele Ni\xc5\xa1 \xc8\x99i Leskovac (articolul 3)._NEWLINE_Independen\xc8\x9ba Rom\xc3\xa2niei a fost recunoscut\xc4\x83 de Imperiul Otoman (articolul 5). Rom\xc3\xa2nia a fost obligat\xc4\x83 s\xc4\x83 cedeze Rusiei Basarabia de Sud, dar , (conform articolului 19), a primit drept compensa\xc8\x9bie partea din Dobrogea de la nord de linia ce trecea la sud de Rasova \xc8\x99i la nord de Mangalia.\n_START_SECTION_\nRusia \xc8\x99i Imperiul Otoman\n_START_PARAGRAPH_\nPe l\xc3\xa2ng\xc4\x83 pierderile din Balcani, Imperiul Otoman a cedat Rusiei o serie de teritorii georgiene \xc8\x99i armene\xc8\x99ti: Ardahan, Artvin, Batumi, Kars, Oltu \xc8\x99i Beyazid (articolul 19). De asemenea, Imperiul Otoman urma s\xc4\x83 \xc3\xaenf\xc4\x83ptuiasc\xc4\x83 reforme \xc3\xaen Bosnia \xc8\x99i Her\xc8\x9begovina (articolul 14), precum \xc8\x99i \xc3\xaen Creta, Epir \xc8\x99i Tesalia (articolul 15)._NEWLINE_Str\xc3\xa2mtorile Bosfor \xc8\x99i Dardanele urmau s\xc4\x83 fie permanent deschise pentru nave neutre, at\xc3\xa2t pe timp de pace, c\xc3\xa2t \xc8\x99i pe timp de r\xc4\x83zboi.\n_START_SECTION_\nReac\xc8\x9bii interna\xc8\x9bionale\n_START_PARAGRAPH_\nMarile puteri nu au fost satisf\xc4\x83cute de acest tratat, prin care Imperiul \xc8\x9aarist \xc8\x99i-a extins influen\xc8\x9ba \xc3\xaen Balcani \xc8\x99i Caucaz, iar Serbia se temea c\xc4\x83 apari\xc8\x9bia Bulgariei Mari \xc3\xaei va st\xc3\xa2njeni interesele fa\xc8\x9b\xc4\x83 de fostele \xc8\x99i actualele teritorii otomane. Aceste motive au determinat Marile Puteri s\xc4\x83 ob\xc8\x9bin\xc4\x83 o revizuire a tratatului la congresul de la Berlin, \xc8\x99i s\xc4\x83-l \xc3\xaenlocuiasc\xc4\x83 cu tratatul de la Berlin._NEWLINE_Rom\xc3\xa2nia, care a avut o contribu\xc8\x9bie semnificativ\xc4\x83 la victoria \xc3\xaempotriva Imperiului Otoman, a fost extrem de dezam\xc4\x83git\xc4\x83 de prevederile tratatului, consider\xc3\xa2nd c\xc4\x83 articolul 19 \xc3\xaencalc\xc4\x83 tratatele antebelice rom\xc3\xa2no-ruse\xc8\x99ti care garantau integritatea teritorial\xc4\x83 a Rom\xc3\xa2niei._NEWLINE_Austro-Ungaria a fost dezam\xc4\x83git\xc4\x83 pentru c\xc4\x83 tratatul nu \xc3\xaei permitea extinderea influen\xc8\x9bei asupra Bosniei \xc8\x99i Her\xc8\x9begovinei._NEWLINE_Albanezii ce tr\xc4\x83iau \xc3\xaen provinciile controlate de Imperiul Otoman au protestat fa\xc8\x9b\xc4\x83 de pierderea unui teritoriu pe care \xc3\xael considerau al lor \xc3\xaen favoarea Serbiei, Bulgariei \xc8\x99i Muntenegrului \xc8\x99i au \xc3\xaen\xc8\x9beles c\xc4\x83 va trebui s\xc4\x83 se organizeze pe linii na\xc8\x9bionale pentru a ob\xc8\x9bine ajutorul puterilor str\xc4\x83ine care c\xc4\x83utau neutralizarea influen\xc8\x9bei Rusiei \xc3\xaen regiune. Implica\xc8\x9biile tratatului au condus la formarea Ligii de la Prizren._NEWLINE_\xe2\x80\x9eCirculara Salisbury\xe2\x80\x9d din 1 aprilie 1878, emis\xc4\x83 de secretarul britanic pentru afaceri externe, marchizul Robert Cecil de Salisbury, enun\xc8\x9ba obiec\xc8\x9biile sale \xc8\x99i ale guvernului s\xc4\x83u fa\xc8\x9b\xc4\x83 de tratatul de la San Stefano \xc8\x99i fa\xc8\x9b\xc4\x83 de pozi\xc8\x9bia favorabil\xc4\x83 \xc3\xaen care o punea acesta pe Rusia._NEWLINE_A\xc8\x99a cum men\xc8\x9biona \xc3\xaen 1954 istoricul britanic A. J. P. Taylor, \xe2\x80\x9edac\xc4\x83 tratatul de la San Stefano ar fi fost p\xc4\x83strat, at\xc3\xa2t Imperiul Otoman c\xc3\xa2t \xc8\x99i Austro-Ungaria ar fi putut s\xc4\x83 supravie\xc8\x9buiasc\xc4\x83 p\xc3\xa2n\xc4\x83 \xc3\xaen ziua de ast\xc4\x83zi. Britanicii, cu excep\xc8\x9bia lui Disraeli \xc3\xaen momentele lui mai fanteziste, se a\xc8\x99teptau la mai pu\xc8\x9bin \xc8\x99i deci au fost mai pu\xc8\x9bin dezam\xc4\x83gi\xc8\x9bi. Salisbury scria la sf\xc3\xa2r\xc8\x99itul lui 1878 c\xc4\x83 \xc2\xabvom restabili un fel de domina\xc8\x9bie turceasc\xc4\x83 \xc8\x99ubred\xc4\x83 la sud de Balcani. Dar e doar o mic\xc4\x83 am\xc3\xa2nare. Nu a mai r\xc4\x83mas nicio vitalitate \xc3\xaen ei.\xc2\xbb\xe2\x80\x9d'